SET ปิดเช้าพุ่ง 11 จุด หลังเฟดส่งซิกตรึงดบ.ถึงปี 66 ลุ้นบ่ายวิ่งต่อทะลุแนวต้าน 1,584 จุด
 SET ปิดเช้าพุ่ง 11 จุด หลังเฟดส่งซิกตรึงดบ.ถึงปี 66 ลุ้นบ่ายวิ่งต่อทะลุแนวต้าน 1,584 จุด โดยดัชนีช่วงเช้าปิดที่ระดับ 1,577.86 จุด เพิ่มขึ้น 11.10 จุด หรือ 0.71% มูลค่าการซื้อขาย 4.23 หมื่นล้านบาท 
18 มี.ค. 2564

สื่อข่าวรายงานว่า ดัชนีช่วงเช้าปิดที่ระดับ 1,577.86 จุด เพิ่มขึ้น 11.10 จุด หรือ 0.71% มูลค่าการซื้อขาย 4.23 หมื่นล้านบาท 
10 หุ้นดันดัชนีเช้านี้

ด้าน นายพิชัย เลิศสุพงศ์กิจ รองกรรมการผู้จัดการฝ่ายการตลาด บล.ธนชาต เปิดเผยว่า ตลาดหุ้นไทยเช้านี้ปรับตัวขึ้นได้ในทิศทางเดียวกับตลาดหุ้นในภูมิภาคเอเชียที่ต่างปรับตัวขึ้นกันราว 1% ตอบรับมุมมองของธนาคารกลางสหรัฐฯ (เฟด) ที่คาดว่าเศรษฐกิจสหรัฐฯจะเติบโตได้ดี และยังตรึงอัตราดอกเบี้ยใกล้ 0% ไปถึงปี 66 ส่งผลให้อัตราผลตอบแทนพันธบัตร (Bond yield) สหรัฐฯอายุ 10 ปี สูงขึ้นมาเกือบ 1.7% แต่ต่อมาถอยลงมายืนแถว 1.64% ส่วนเงินดอลลาร์สหรัฐฯอ่อนค่าลง ทั้งนี้ แม้เฟดจะไม่ได้มีมาตรการดูแล Bond yield แต่ก็ยังเดินหน้ามาตรการผ่อนคลายเชิงปริมาณ (QE) อย่างน้อย 1.2 แสนล้านดอลลาร์/เดือน ส่งผลให้นักลงทุนมั่นใจในการลงทุนสินทรัพย์เสี่ยงมากขึ้น
อย่างไรก็ดี ตลาดบ้านเรายังมีปัจจัยกดดันจากฟุตซี่จะปรับลดน้ำหนักลงทุนหุ้นไทย (FTSE Rebalance) ซึ่งจะมีผลในวันที่ 19 มี.ค.นี้ โดยปรับลดจาก 2.3% เป็น 2.25% ซึ่งก็เป็นการปรับลดเพียงเล็กน้อยเท่านั้น พร้อมแนะติดตามสถานการณ์การแพร่ระบาดไวรัสโควิด-19 และความคืบหน้าการใช้วัคซีนแอสตร้าเซนเนก้า
สำหรับแนวโน้มการลงทุนในช่วงบ่ายนี้ นายพิชัย กล่าวว่า ตลาดฯยังคงจะเคลื่อนไหวในแดนบวกต่อไปได้ โดยมีแนวรับ 1,571-1,569 จุด ส่วนแนวต้าน 1,584 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
OR         มูลค่าการซื้อขาย 3,530.45 ล้านบาท ปิดที่   32.75 บาท ลดลง  0.25 บาท
STA       มูลค่าการซื้อขาย 1,569.24 ล้านบาท ปิดที่   48.25 บาท เพิ่มขึ้น 1.25 บาท
KBANK มูลค่าการซื้อขาย 1,256.64 ล้านบาท ปิดที่ 149.00 บาท เพิ่มขึ้น 2.00 บาท
PTT       มูลค่าการซื้อขาย 1,172.95 ล้านบาท ปิดที่   41.00 บาท เพิ่มขึ้น 0.50 บาท
IRPC     มูลค่าการซื้อขาย    881.26 ล้านบาท ปิดที่     3.88 บาท เพิ่มขึ้น 0.02 บาท
 